作者：黄师参
词牌/韵律：沁园春

paragraphs: 谷口高人，偶溯明河，近尺五天。
见紫霄宫阙，空中突兀，玉皇姬侍，云里蹁跹。
滴露研朱，披肝作纸，细写灵均孤愤篇。
排云叫，奈大钧不管，沙界三千。
语高天上惊传。
早斥去人间伴谪仙。
念赤城丹籍，香名空在，蓬莱弱水，欲到无缘。
还倚枯槎，飘然归去，回首清都若个边。
家山好，有一湾风月，小小渔船。